ຍີ່ປຸ່ນສົ່ງ ຍົນລົບ 8 ລໍາ ຂຶ້ນສະກັດກັ້ນ ຍົນຂອງຈີນ
ຍີ່ປຸ່ນຟ້າວສົ່ງຍົນລົບອາຍພົ່ນ F-15 ຂອງຕົນ ຂຶ້ນສູ້ທ້ອງຟ້າຢ່າງໄວ ເພື່ອຕອບໂຕ້ຄືນ ຕໍ່ຍົນຂອງຈີນ ທີ່ຖືກພົບເຫັນ ຢູ່ໃກ້ໝູ່ເກາະ ໃນເຂດທະເລຈີນຕາເວັນອອກ.
ຍີ່ປຸ່ນໄດ້ຟ້າວສົ່ງຍົນລົບອາຍພົ່ນ F-15 ຂອງຕົນ 8 ລໍາ ຂຶ້ນສູ່ ທ້ອງຟ້າຢ່າງໄວ ລຸນຫລັງທີ່ຍົນລໍານຶ່ງຂອງຈີນໄດ້ບິນເຂົ້າໄປໃນ ເຂດນ່ານຟ້າ ໃກ້ກັບໝູ່ເກາະທີ່ເປັນບັນຫາຖົງຖຽງກັນຢູ່ໃນເຂດ ທະເລຈີນຕາເວັນອອກ ໃນວັນພະຫັດມື້ນີ້ ຊຶ່ງໄດ້ເຮັດ ໃຫ້ເກີດມີ ການຂັດແຍ້ງທາງການທູດກັນ ລະຫວ່າງສອງປະເທດມະຫາ ອໍານາດ ໃນເອເຊຍດັ່ງກ່າວ ຫົວໜ້າຫ້ອງວ່າການລັດຖະບານຍີ່ປຸ່ນ ທ່ານ Osumu Fujimura ເວົ້າວ່າ ຍົນອາຍພົ່ນ ໄດ້ຖືກສົ່ງຂຶ້ນໄປ ກໍເພື່ອເປັນການຕອບໂຕ້ ຄືນ ຕໍ່ຍົນຂອງອົງການດ້ານມະຫາສະມຸດຂອງຈີນ ທີ່ຖືກພົບເຫັນ ຢູ່ໃກ້ໝູ່ເກາະດັ່ງກ່າວ ທ່ານກ່າວອີກວ່າ ຍີ່ປຸ່ນໄດ້ຮຽກໂຕເອກອັກ ຄະລັດຖະທູດຈີນປະຈໍາກຸງໂຕກຽວ ເຂົ້າພົບ ແລະກໍໄດ້ທໍາການ ປະທ້ວງຢ່າງ ເປັນທາງການຕໍ່ຈີນ ໂຄສົກປະຈໍາຫ້ອງວ່າການນາຍົກລັດຖະມົນຕີຍີ່ປຸ່ນ ຢືນຢັນຕໍ່ວີໂອເອວ່າ ນອກຈາກຍົນ F-15s ແລ້ວ ຍົນສັງເກດການ E-2C “Hawkeye” ລໍານຶ່ງ ກໍໄດ້ຖືກສົ່ງຂຶ້ນຈາກເມືອງ Naha ຢູ່ເກາະ Okinawa ເຊັ່ນກັນ ລັດຖະບານຍີ່ປຸ່ນກ່າວວ່າ ເຫດການດັ່ງກ່າວເປັນການ “ບຸກລຸກ” ຄັ້ງທໍາອິດຂອງເຮືອບິນຈີນ ເຂົ້າໄປໃນເຂດທີ່ຍີ່ປຸ່ນຖືວ່າ ເປັນເຂດນ່ານຟ້າຂອງຕົນນັ້ນ ໂຄສົກກະຊວງການຕ່າງປະເທດຈີນ ທ່ານ Hong Lei ຕອບຄືນວ່າ ການປະຕິບັດງານຂອງເຮືອບິນລໍາດັ່ງ ກ່າວ ແມ່ນ “ເປັນເລື້ອງທໍາມະດາທີ່ສຸດ ”